Diari Oficial de la Generalitat Valenciana


Sumari del DOGV 6116, del 05-10-2009 (2009/11899)

ORDRE de 30 setembre de 2009, de la Conselleria d'Economia, Hisenda i Ocupació, per la qual es regulen i es convoquen subvencions destinades a la implantació de plans integrals d'ocupació per a la recol·locació de treballadors excedents del sector ceràmic de la província de Castelló.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6116

Data del DOGV
:   05-10-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/11360


Data del document
:   30-09-2009

Organisme emissor
:   Conselleria d'Economia, Hisenda i Ocupació

Tipus de document
:   Ordre

Descriptors 

:   * ceràmica
    * suport econòmic
    * aturat
    * ajuda a l'ocupació
    * ajuda pública

ORDRE de 30 setembre de 2009, de la Conselleria d'Economia, Hisenda i Ocupació, per la qual es regulen i es convoquen subvencions destinades a la implantació de plans integrals d'ocupació per a la recol·locació de treballadors excedents del sector ceràmic de la província de Castelló. [2009/11758]  
La repercussió de la crisi econòmica en el sector de la construcció s'ha traslladat amb semblant intensitat a distints sectors que en són dependents. Entre les indústries auxiliars afectades, la de la ceràmica ha hagut d'afrontar de forma addicional un escenari particularment advers com a conseqüència de l'encariment de les matèries primeres, dels canvis estructurals derivats de l'obertura del comerç mundial i de la major competitivitat dels països emergents. L'ajust laboral derivat d'esta situació de crisi aguda ha determinat que el nombre de desocupats procedents del sector ceràmic pràcticament s'haja triplicat en un període a penes de dos anys.  
Amb el propòsit de contrarestar els efectes d'este tipus de situacions, el II Pacte Valencià pel Creixement i l'Ocupació 2009-2013 (PAVACE II) fixa com a objectiu operatiu en matèria d'ocupació minimitzar l'impacte de l'actual desacceleració econòmica, facilitant i donant seguretat a l'adaptació dels treballadors i de les empreses davant dels canvis en el mercat de treball. A fi d'aconseguir este objectiu s'establixen uns eixos d'actuació i unes mesures per a millorar l'eficàcia de les polítiques actives d'ocupació i afrontar els efectes de la situació econòmica en l'ocupació, dirigint els programes i les accions preferentment cap als treballadors amb més dificultats d'inserció laboral i cap als desocupats procedents dels sectors en crisi, i intensificant les mesures tendents a la recol·locació dels treballadors afectats per processos de reestructuració industrial, en el marc de plans integrals i itineraris laborals.  
De la mateixa manera, el Pla Especial de Suport a l'Ocupació, aprovat per mitjà de Decret Llei 1/2009, de 20 de febrer, del Consell, fixa entre els seus objectius frenar l'augment de la desocupació i afavorir la reinserció laboral dels desocupats. Per a això, preveu la posada en pràctica de distints programes entre els quals cal destacar la recol·locació de treballadors procedents d'empreses en crisi i el suport als treballadors excedents de sectors industrials tradicionals.  
A la vista del que s'ha exposat i en consideració que la província de Castelló concentra la pràctica totalitat de la indústria ceràmica de la Comunitat Valenciana, per mitjà d'este programa d'ajudes es promou el desenvolupament de plans integrals d'ocupació dirigits específicament al col·lectiu de treballadors excedents del sector ceràmic, principalment de les comarques de l'Alcalatén, la Plana Baixa i la Plana Alta.  
En virtut d'això, fent ús de les facultats conferides per la Llei 5/1983, de 30 de desembre, del Consell, i el Decret 129/2007, de 27 de juliol, del Consell, pel qual s'aprova el Reglament Orgànic i Funcional de la Conselleria d'Economia, Hisenda i Ocupació,  
ORDENE  
Article 1. Objecte i àmbit d'aplicació  
1. L'objecte d'esta ordre és establir un programa d'ajudes destinades a la realització de plans integrals d'ocupació per a 1.170 desocupats procedents del sector ceràmic de la província de Castelló.  
2. Les actuacions compreses en estos plans integrals hauran de realitzar-se en les comarques castellonenques de l'Alcalatén, la Plana Baixa i la Plana Alta.  
Article 2. Destinataris finals  
Els destinataris finals d'este programa són els desocupats del sector ceràmic procedents principalment de les comarques esmentades en l'article anterior, inscrits com a demandants d'ocupació en el corresponents Centre SERVEF d'Ocupació, l'últim contracte de treball del qual s'haja extingit preferentment entre el 25 de setembre de 2008 i el 24 de juny de 2009 per causes econòmiques, tècniques, organitzatives o de producció, bé a través del procediment de regulació d'ocupació establit en els articles 51 i 57 bis del text refós de la Llei de l'Estatut dels Treballadors, o bé quan l'extinció del contracte de treball siga per les causes objectives previstes en l'article 52 c) de l'Estatut dels Treballadors.  
Article 3. Entitats beneficiàries  
1. Podran ser beneficiàries d'estes subvencions com a entitats promotores dels plans integrals d'ocupació:  
a) Les administracions locals i les seues entitats dependents o vinculades amb competències en matèria d'ocupació, ubicades en la província de Castelló.  
b) Les Cambres de Comerç, Indústria i Navegació de la Comunitat Valenciana, i les organitzacions empresarials i sindicals més representatives de la Comunitat Valenciana.  
c) Les entitats que hagen subscrit pactes territorials per a l'Ocupació amb la Conselleria d'Economia, Hisenda i Ocupació a través de convenis de col·laboració que es troben en vigor durant el període de vigència d'esta ordre.  
d) Les entitats sense ànim de lucre que acrediten experiència en la realització de processos d'inserció laboral de desocupats.  
2. Amb caràcter general no podran obtindre la condició de beneficiari o entitat col·laboradora d'estes subvencions les entitats en què concórrega alguna de les prohibicions previstes en l'article 13 de la Llei 38/2003, de 17 de novembre, General de Subvencions, l'apreciació de les quals es farà en la forma prevista en el dit article.  
Article 4. Quantia de les ajudes  
La quantia de les ajudes es determinarà en la resolució de concessió en funció del cost proposat per les entitats sol·licitants en la Memòria Econòmica, amb un límit d'1.500 euros per participant. Una vegada finalitzat el pla, la liquidació de l'ajuda concedida es realitzarà en funció dels objectius aconseguits d'acord amb les quanties següents:  
a) 500 euros per cada itinerari d'inserció.  
b) 3.700 euros per cada inserció estable a jornada completa.   
c) 1.200 euros per cada inserció temporal a jornada completa almenys de sis mesos de duració; s'equipararà a este efecte l'acumulació de dos o més contractes que abasten el dit període encara que hagen sigut subscrits per distint ocupador.  
d) 900 euros, acumulables a l'ajuda per contractació temporal, per cada alta en el règim especial de treballadors autònoms dels participants que tinga lloc una vegada finalitzat el tercer mes de participació en l'itinerari.   
Article 5. Funcionament del Pla Integral d'Ocupació  
1. En cada un dels plans integrals d'ocupació, caldrà ajustar-se a 130 participants, dels quals haurà d'inserir-se almenys a 40 d'ells amb contractes d'una duració mínima de sis mesos. Excepcionalment podran aprovar-se projectes amb distint nombre de participants, per als quals s'establiran uns objectius d'inserció que respecten idèntica proporcionalitat.  
2. El SERVEF seleccionarà els desocupats que reunisquen els requisits exigits per a la seua incorporació al programa. Els participants subscriuran amb l'entitat promotora un document d'adhesió on es comprometran a realitzar el pla en la seua integritat excepte causes justificades.  
3. Les entitats promotores hauran d'acreditar per mitjà de model normalitzat la incorporació de la totalitat dels participants al pla en el termini de tres mesos a comptar de l'endemà de la notificació de la resolució de concessió. Els llistats de participants es presentaran a través de l'aplicació informàtica SIDEC, i hauran d'actualitzar-se trimestralment.   
4. L'itinerari d'inserció haurà de tindre una duració mínima de tres mesos, on podrà incloure's el seguiment posterior a la inserció en l'empresa; en qualsevol cas almenys un mes de l'itinerari haurà de ser previ a la inserció. L'itinerari s'iniciarà amb una entrevista individual orientada a concretar l'aptitud i l'actitud del participant davant la recerca d'ocupació. Les conclusions permetran determinar les accions, individuals o col·lectives, que corresponga desenvolupar: orientació professional, tècniques de motivació i comunicació, accions formatives de caràcter general o específic, etc.   
Després de la inserció laboral, les entitats promotores efectuaran un seguiment del participant en l'empresa durant la vigència del contracte fins a la finalització del pla. Per a això, almenys amb caràcter setmanal durant els dos primers mesos, es realitzaran les actuacions necessàries per a propiciar l'adequació de la inserció.  
Totes les accions figuraran en la fitxa personal de cada participant, on es reflectiran el tipus d'acció desenvolupada, la seua duració i el personal que les ha impartides.   
5. El personal tècnic que execute el pla respondrà al perfil de llicenciat, preferentment en Psicologia, Pedagogia o semblant; si bé també podrà realitzar-se per diplomats en Treball Social, Relacions laborals o semblant. En tot cas, hauran de comptar amb experiència acreditable en la realització de processos d'inserció laboral.  
6. En el mes que s'indique en la resolució de concessió, les promotores facilitaran en model normalitzat les dades provisionals sobre el compliment d'objectius.  
7. Els itineraris d'inserció i les contractacions que d'ells es deriven hauran de dur-se a terme durant la vigència del projecte subvencionat, sense excedir el 31 de desembre del 2010. No obstant, les entitats promotores podran finalitzar els projectes en qualsevol data anterior.  
Article 6. Procediment de concessió  
1. La competència per a resoldre sobre les sol·licituds correspon al director general del SERVEF i, per delegació d'este, la resolució de qualsevol incidència posterior a la concessió de les ajudes correspon als directors territorials d'Ocupació del SERVEF. Igualment la instrucció del procediment correspon a les direccions territorials d'Ocupació del SERVEF.  
2. La concessió de les subvencions s'efectuarà en règim de concurrència competitiva, entenent per tal aquella que, imputada a un mateix crèdit pressupostari, contempla una eventual pluralitat de sol·licituds i la seua comparació d'acord amb els criteris establits en la convocatòria, després d'això les ajudes són concedides als projectes millor valorats fins a esgotar el crèdit. Amb este fi, es constituirà una Comissió de Valoració formada per: presidenta, la cap de l'Àrea de Foment d'Ocupació o persona en qui designe per a la seua substitució; vocals, dos Caps de Servei adscrits a l'Àrea de Foment d'Ocupació; i com a secretari, un cap de secció adscrit, igualment a l'esmentada àrea.  
3. El termini màxim per a resoldre i notificar la resolució procedent serà de sis mesos a comptar de l'endemà de la publicació d'esta convocatòria. Transcorregut el dit termini sense que s'haja notificat resolució expressa, s'entendrà desestimada la pretensió per silenci administratiu.  
Article 7. Criteris per a la concessió de les ajudes  
1. La Comissió de Valoració avaluarà els projectes d'acord amb els criteris següents:  
a) L'experiència acreditada en els últims tres anys en processos d'inserció laboral de desocupats en el marc de programes públics d'ocupació; preferentment es valoraran els resultats en l'execució de plans integrals d'ocupació per a la recol·locació de treballadors: fins a 25 punts.  
Per a determinar la puntuació corresponent es calcularà la mitjana aritmètica dels resultats d'inserció obtinguts en cada projecte:  
- si no s'han aconseguit els objectius d'inserció: 5 punts.  
- si s'han aconseguit els objectius d'inserció: 10 punts.  
- si s'ha aconseguit un 10% addicional dels objectius d'inserció: 15 punts.  
- si s'ha aconseguit un 25% addicional dels objectius d'inserció: 20 punts.  
En el cas que els objectius s'hagueren aconseguit en plans per a la recol·locació de treballadors, la puntuació obtinguda es multiplicarà per 1,25.   
b) Recursos materials destinats al desenvolupament del programa: fins a 15 punts.  
Es valorarà en especial la disponibilitat efectiva de locals apropiats en les comarques on han de desenvolupar-se els plans integrals d'ocupació.  
c) Recursos humans destinats al desenvolupament del programa: fins a 10 punts.  
Es valorarà el currículum i l'experiència del personal, així com que es preveja la figura del prospector d'ocupació.  
d) Compromisos de col·laboració amb entitats ocupadores per a la contractació dels participants: fins a 15 punts.  
Únicament es valoraran aquells compromisos que puguen acreditar-se per mitjà de model normalitzat. En este cas, si la seu social o el centre de treball de l'ocupadora està domiciliada en la comarca on es desenvoluparan els plans o en comarques limítrofes, es concediran 0,50 punts per ocupadora; en qualsevol altre cas, es concediran 0,05 punts.  
e) Esforç de l'entitat promotora: fins a 10 punts.  
Es considerarà que hi ha cofinançament quan el cost total del projecte presentat resulte inferior a 1.500 euros per participant. En este cas, si el percentatge de cofinançament és igual o superior al 10% s'atorgaran 10 punts; en el cas de percentatges inferiors, la puntuació es determinarà proporcionalment.  
f) El projecte descrit en la memòria explicativa: fins a 15 punts.  
En especial es valorarà el seu contingut (metodologia, fases, actuacions, etc.) així com la seua adequació a la convocatòria.  
2. La Comissió exclourà de la valoració aquells projectes que no s'ajusten a les condicions formals i substancials establides en la convocatòria, i únicament considerarà les dades consignades en els models normalitzats que resulten acreditats.  
Article 8. Presentació de sol·licituds, documentació i termini  
1. Les entitats promotores presentaran la sol·licitud d'ajuda en imprés normalitzat, juntament amb la documentació requerida, en els servicis centrals d'Ocupació del SERVEF, sense perjuí de poder presentar-la en els altres llocs previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
2. Juntament amb les sol·licituds s'acompanyarà la documentació següent:  
a) Documentació acreditativa i identificativa de l'entitat sol·licitant i del seu representant legal. Les entitats sense ànim de lucre hauran de presentar còpia compulsada de l'escriptura pública de constitució i dels estatuts on conste que disposen de personalitat jurídica i no tenen fins lucratius. S'exceptua a les entitats públiques de la presentació d'esta documentació.  
b) Declaració responsable del representant legal de l'entitat que no estan sotmesos en les prohibicions per a obtindre la condició de beneficiari a què fa referència l'article 13 de la Llei General de Subvencions.  
c) Dos exemplars originals de les dades de domiciliació bancària (manteniment de tercers). Així mateix, de conformitat amb l'article 4.1. c) de l'Ordre de 15 de febrer de 2005, de la Conselleria d'Economia, Hisenda i Ocupació s'aportarà certificat de l'entitat bancària on s'acredite la titularitat del compte corresponent.  
d) Declaració de realització d'activitats sense ànim de lucre.  
e) Memòria explicativa del projecte en model normalitzat que, sense excedir deu pàgines, farà referència als aspectes següents:  
- Descripció de les accions que comprén el projecte.   
- Experiència de l'entitat sol·licitant en la realització de processos d'inserció laboral de desocupats en programes públics de foment d'ocupació.  
- Descripció dels mitjans materials destinats al projecte; en especial es detallarà la disponibilitat efectiva i adreça de l'immoble on s'execute.  
- Currículum i experiència del personal que desenvoluparà el projecte.  
- Entitats ocupadores disposades a col·laborar en el projecte.  
Al model normalitzat s'adjuntarà exclusivament la documentació acreditativa de les dades declarades: certificats de compliment d'objectius expedits per altres administracions públiques distintes al SERVEF, títols jurídics dels immobles assignats al projecte, compromisos de col·laboració amb entitats ocupadores, etc.   
f) Memòria econòmica en model normalitzat on, sense excedir cinc pàgines, es desglossarà el cost del projecte per concepte de gasto elegible.  
3. La presentació de la sol·licitud de subvenció comportarà l'autorització del sol·licitant perquè el SERVEF obtinga directament l'acreditació del compliment de les obligacions tributàries i amb la Seguretat Social previstes en els articles 18 i 19, respectivament, del Reial Decret 887/2006, de 21 de juliol, pel qual s'aprova el Reglament de la Llei General de Subvencions, i en este cas el sol·licitant no haurà d'aportar les corresponents certificacions.  
No obstant això, el sol·licitant podrà denegar o revocar este consentiment efectuant comunicació escrita al SERVEF en este sentit. En este supòsit, hauran de presentar-se certificats originals positius de l'Agència Estatal de l'administració Tributària, de la Conselleria d'Economia, Hisenda i Ocupació i de la Tresoreria General de la Seguretat Social, expressius d'estar al corrent en el compliment de les obligacions fiscals i amb la Seguretat Social, la validesa dels quals haurà d'estendre's a la data del pagament de l'ajuda.  
4. El SERVEF podrà demanar de l'entitat sol·licitant l'aportació addicional d'altres documents o dades aclaridores que considere necessàries per a resoldre la sol·licitud presentada.   
5. Les sol·licituds hauran de presentar-se en el termini de quinze dies naturals a comptar des de l'endemà al de la publicació de la convocatòria.  
Article 9. Gastos elegibles  
1. La subvenció concedida es destinarà íntegrament a finançar el pla integral d'ocupació. A este efecte es consideraran elegibles els gastos següents:  
a) Gastos salarials (incloses nòmines i assegurances socials; i excloses les dietes) del personal tècnic i de suport, amb el límit màxim de 2.500 euros mensuals per al personal tècnic i 1.600 euros per al personal de suport. En ambdós casos els límits corresponen a jornada completa; en cas d'imputació parcial de la jornada, els dits imports es reduiran proporcionalment.  
b) Gastos derivats de la contractació de mitjans externs per a la formació dels participants, que no podran superar el 10% del cost total aprovat del projecte.   
c) Gastos indirectes, inclosos els d'informació i publicitat, amb el límit del 20% de l'import a què ascendisquen els costos directes aprovats que fan referència els apartats anteriors.  
2. En els casos d'imputació parcial dels gastos, haurà de justificar-se el mètode d'imputació utilitzat.  
Article 10. Justificació de les subvencions  
1. Les justificacions hauran de presentar-se en el termini d'un mes des de la finalització del projecte subvencionat.  
2. El resum de gastos, exclosos els impostos que no siguen suportats pel beneficiari, s'aportarà a través de l'aplicació informàtica SIDEC. Només s'admetran els gastos realitzats des de la data de la resolució de concessió fins a la data de finalització del projecte, a excepció dels gastos salarials que podran imputar-se des de la data de finalització del termini de presentació de sol·licituds. Els gastos s'acreditaran per mitjà de factures o, en el cas dels gastos salarials, rebuts de nòmina i butlletins de cotització a la Seguretat Social (TC1 i TC2); a més hauran d'acompanyar-se les transferències bancàries o els càrrecs en compte que acrediten l'efectivitat del pagament. La transferència bancària requerirà justificant bancari acreditatiu del període a què fa referència el càrrec, càrrec en compte de l'import i identificació del treballador en el cas dels gastos salarials. L'acreditació dels costos indirectes s'efectuarà per mitjà de certificació expedida pel secretari o òrgan competent de l'entitat beneficiària, on haurà de detallar-se el gasto per conceptes i l'import a què ascendix cada concepte de gasto, així com els preus unitaris.  
3. A més de la documentació indicada en l'apartat anterior, les entitats promotores hauran d'aportar:  
a) Imprés normalitzat firmat pel treballador, l'entitat ocupadora i l'entitat promotora acreditatiu que la contractació del participant s'ha realitzat amb la intermediació de l'entitat promotora, així com còpia dels contractes i alta del treballador en la Seguretat Social. En el supòsit de contractacions per obra o servici, haurà d'aportar-se a més document declaratiu de la seua duració estimada.   
b) La fitxa personal firmada per cada participant on s'acredite la seua presència en les distintes activitats previstes en el projecte.   
c) Declaració en model normalitzat sobre la destinació de l'ajuda.  
Article 11. Criteris per al còmput d'objectius  
1. Sempre que concórreguen els requisits de l'article 5, podran computar-se tants itineraris com nombre de participants pels quals inicialment es va concedir l'ajuda.  
2. Per a determinar el còmput dels objectius d'inserció s'exclouran els supòsits a què fa referència l'article 16. Així mateix es tindrà en compte l'efectivitat dels contractes en la data de la liquidació final: amb independència de la duració formal dels contractes aportats com a compliment dels objectius d'inserció, quan el contracte es resolga abans de la data prevista en este la liquidació s'efectuarà en funció del període real en què els participants hagen estat d'alta en l'empresa, de manera que les quanties i condicions indicades en la convocatòria s'aplicaran al dit període.  
3. En cas de la conversió en indefinit dels contractes temporals, únicament es computarà com a objectiu la inserció de caràcter estable.  
4. Els contractes a temps parcial podran computar-se sempre que tinguen una duració del menys 20 hores setmanals, amb reducció proporcional de la quantia de l'ajuda.   
5. La quantia per inserció de caràcter estable per mitjà de la modalitat de contractació de fix discontinu ascendirà al 25% de l'import de l'ajuda corresponent a la contractació indefinida, amb reducció proporcional d'acord amb el que disposa l'apartat anterior.  
Article 12. Liquidació de les ajudes  
1. Els directors territorials d'Ocupació del SERVEF, per delegació del director general del SERVEF, seran els competents per al reconeixement de l'obligació i la proposta de pagament de l'ajuda concedida.  
2. De conformitat amb el que disposa l'article 34.7.f de la Llei 17/2008, de 29 de desembre de Pressupostos de la Generalitat per al 2009, podrà anticipar-se fins al 100% de la primera anualitat de la subvenció concedida prèvia acreditació de la incorporació del 10 per cent dels participants. En aplicació de l'article 11 de la Llei 3/2000, de 17 d'abril, de Creació del Servici Valencià d'Ocupació i Formació, tant l'activitat subvencionada com el gasto que li siga inherent podran estendre's durant l'exercici següent a aquell en què s'atorgue l'ajuda, sempre que l'activitat s'haguera iniciat l'any de concessió.   
3. Els rendiments financers que generen els fons lliurats als beneficiaris no incrementaran l'import de la subvenció concedida, en raó a la seua escassa quantia i a la dificultat de la seua aplicació a les activitats subvencionades i del seu seguiment i control.  
4. La liquidació final de la subvenció s'efectuarà en funció dels gastos elegibles acreditats així com del compliment dels objectius d'inserció, d'acord amb els imports establits en l'article 4. No obstant això, en el cas que no s'haguera aconseguit el 10% de les insercions previstes en la resolució de concessió procedirà el reintegrament total de l'ajuda.  
Article 13. Obligacions del beneficiari  
Sense perjuí del que disposa l'article 14 de la Llei General de Subvencions, són obligacions del beneficiari:  
1. Acreditar la realització de l'activitat que fonamenta la concessió de l'ajuda, així com el compliment dels requisits i les condicions que determinen esta concessió.  
2. Complir les obligacions imposades per la legislació específica aplicable.  
3. Facilitar totes aquelles dades i informació, en qüestions relacionades amb les subvencions concedides, que li siga requerit pel SERVEF, així com comunicar a esta les incidències i les variacions que es produïsquen amb relació a aquelles.  
4. Comunicar a l'òrgan concedent l'obtenció d'altres subvencions, ajudes, ingressos o recursos que financen les activitats subvencionades.  
5. Informar els participants en el pla i publicitar amb caràcter general que el projecte compta amb el cofinançament del Fons Europeu d'Adaptació a la Globalització i del SERVEF. Amb este fi hauran d'incloure's els logotips respectius en el material que s'utilitze per a la difusió: material formatiu, cartelleria, fullets, pàgina web, etc.  
6. Conservar la documentació justificativa de l'aplicació dels fons rebuts, en especial les factures que donen suport a la certificació de gastos indirectes, durant un període de tres anys a partir de la liquidació que efectue el FEAG d'estes ajudes.  
Article 14. Modificació i reintegrament de les ajudes concedides  
1. Tota alteració de les condicions tingudes en compte per a la concessió de la subvenció, i en tot cas l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.  
2. Donaran lloc a l'obligació de reintegrar, totalment o parcialment, les quantitats percebudes, així com l'exigència de l'interés de demora des de la data del pagament de la subvenció fins que s'acorde la procedència del reintegrament d'esta, els casos previstos en l'article 37 de la Llei General de Subvencions i de conformitat amb allò que establixen els articles 91 a 93 del Reial Decret 887/2006.   
En el cas d'incompliments parcials l'òrgan competent determinarà la quantitat que cal reintegrar pel beneficiari responent al principi de proporcionalitat en funció dels costos justificats i les actuacions acreditades, de conformitat amb el que disposa l'article 37.2 de la Llei General de Subvencions.  
3. El que disposen els paràgrafs precedents s'aplicarà sense perjuí de la possible qualificació dels fets com a infracció administrativa i incoació del corresponent procediment sancionador, de conformitat amb el que disposen els articles 52 i següents de l'esmentada Llei General de Subvencions i el títol IV del Reial Decret 887/2006.   
4. El procediment de reintegrament de subvencions es regirà pel que disposa la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Article 15. Control de les ajudes  
1. Correspon a les direccions territorials d'Ocupació del SERVEF, en col·laboració amb la Comissió de Valoració, exercir la funció de control de les subvencions concedides, així com l'avaluació i el seguiment del programa.   
2. El beneficiari estarà obligat a sotmetre's a les actuacions de control financer previst en l'article 45 de la Llei General de Subvencions que es realitzen per part de la Intervenció General i de les institucions comunitàries, en el cas de cofinançament pel Fons Europeu d'Adaptació a la Globalització.   
Article 16. Exclusions  
Als efectes del còmput d'objectius quedaran exclosos els supòsits següents:  
a) Contractacions en què l'ocupador o els càrrecs directius o membres dels òrgans d'administració de les empreses que revestixen la forma jurídica de societat o de les entitats privades sense ànim de lucre mantinguen amb el participant contractat una relació de cònjuge, ascendent, descendent o altres parents, per consanguinitat o afinitat, fins al segon grau, i les seues anàlogues en el cas de les parelles de fet.  
b) Contractacions realitzades per les empreses de treball temporal per a la posada a disposició del treballador contractat per a prestar servicis en empreses usuàries.  
c) Contractacions realitzades per les entitats promotores dels plans integrals respecte dels participants en els projectes subvencionats que promoguen.  
d) Contractacions que es produïsquen en el marc d'ofertes públiques d'ocupació o de programes d'ocupació públic d'interés general o social.  
Article 17. Incompatibilitats  
Estes ajudes són incompatibles amb qualsevol altra que tinga el mateix objecte.  
DISPOSICIONS ADDICIONALS  
Primera. Normativa aplicable  
Estes ajudes tenen la consideració de subvencions públiques, i es regiran en allò no disposat en la convocatòria, pels preceptes en vigor del Text Refós de la Llei d'Hisenda Pública de la Generalitat Valenciana i pels preceptes de caràcter bàsic tant de la Llei 38/2003, de 17 de novembre, General de subvencions, com del Reial Decret 887/2006, de 21 de juliol, pel qual s'aprova el seu Reglament de desplegament.   
Segona. Finançament  
Estes ajudes, que podran estar cofinançades pel Fons Europeu d'Adaptació a la Globalització, es finançaran a càrrec del capítol IV Subprograma 322.51, Foment de l'Ocupació, codi línia T5631000 per un import màxim d'1.755.000 €.   
   
Tercera. Models normalitzats  
Els impresos normalitzats es troben en l'adreça d'Internet www.servef.es, així com en les direccions territorials d'Ocupació del SERVEF.  
Quarta. Compatibilitat amb el mercat comú  
Estes ajudes són compatibles amb el mercat comú i no estan subjectes a comunicació o notificació a la Comissió Europea al no resultar d'aplicació el que preveu l'article 87.1 del Tractat constitutiu de la Comunitat Europea per destinar-se a administracions públiques i entitats no lucratives per a la realització d'itineraris d'inserció laboral, sense que la dita actuació constituïsca una activitat econòmica de què derive cap contraprestació per part dels seus destinataris finals.   
DISPOSICIÓ FINAL  
Única. Facultats d'execució i desenvolupament  
Es faculta el director general del SERVEF per a dictar les instruccions i adoptar les mesures que requerisca l'aplicació d'esta ordre; així mateix se li delega la competència per a ampliar els terminis de presentació de sol·licituds i justificacions, quan concórreguen circumstàncies que ho aconsellen.   
Contra este acte, que esgota la via administrativa, podrà interposar-se recurs contenciós administratiu en el termini de dos mesos a comptar de l'endemà de la seua publicació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que establix els articles 10.1.a i 46.1 de la Llei 29/1998, de 13 de juliol, reguladora de la Jurisdicció Contenciosa Administrativa o, potestativament, recurs de reposició davant de l'òrgan que ho ha dictat en el termini d'un mes a comptar de l'endemà al de la seua publicació, de conformitat amb el que disposen els articles 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, sense perjuí que puga exercitar-se qualsevol altre recurs que consideren convenient. Les administracions públiques podran efectuar requeriment previ a la interposició del recurs contenciós administratiu davant d'este òrgan en el termini de dos mesos a comptar de l'endemà de la publicació, en els termes que preveu l'article 44 de l'esmentada Llei 29/1998, de 13 de juliol.  
València, 30 de setembre 2009  
El vicepresident segon del Consell,   
conseller d'Economia, Hisenda i Ocupació,  
GERARDO CAMPS DEVESA